Einar Sverdrup

Einar Sverdrup (1895–1942) var en norsk offiser (oberstløytnant) og gruveingeniør.

Sverdrup hadde utdannelse fra Krigsskolen og Norges tekniske høyskole, samt fra USA. Han var direktør for Store Norske Spitsbergen Kulkompani. Sverdrup arbeidet for å bedre sikkerheten i gruvene på Svalbard basert på studier av gruvedrift i Storbritannia og på kontinentet. 

Han kom til Storbritannia etter at Svalbard var blitt evakuert og gruvene ødelagt i september 1941. Han mente evakueringen var helt unødvendig fordi Tyskland hadde rikelig og lett tilgang til kull på kontinentet. 

Sverdrup var leder for Operasjon Fritham, som skulle sikre Svalbard mot tysk overtagelse. Han mente også det ville være en propagandaseier at deler av landet var fritt og holdt av norske styrker. 13. mai 1942 omkom han, da ekspedisjonsskipet «Isbjørn» ble senket av tyske fly i Grønfjorden.

Det er reist en bauta til minne om Sverdrup i Longyearbyen.

 Familie 
Han var sønn av professor Edvard Sverdrup og halvbror av professor Harald Ulrik Sverdrup. Johan Sverdrup var hans grandonkel. Harald og Nordahl Grieg var hans søskenbarn.

 Utmerkelser 

For sin ledelse av Operasjon Fritham ble han post mortem hedret med Krigskorset med sverd.

 Referanser 

 Kilder 
 Svein Sæter (2016). Kongen av Spitsbergen. Einar Sverdrups kamp for gruvene og mot Nazi-Tyskland.
 Gjems-Onstad, Erik (red.): Krigskorset og St. Olavsmedaljen med ekegren, s. 75–76, Grøndahl og Dreyers Forlag, 1995. ISBN 978-8250421905
 Våre falne 1939–1945, fjerde bok, utgitt av Den norske stat, 1949–51

Kategori:Norske sivilingeniører
Kategori:Norske oberstløytnanter
Kategori:Krigskorset
Kategori:Personer fra Solund kommune
Kategori:Norske bedriftsledere
Kategori:Norsk militærpersonell drept under andre verdenskrig
Kategori:Personer med tilknytning til Svalbard